
PATVIRTINTA
					Biržų rajono savivaldybės administracijos
					direktoriaus 2021 m.  gruodžio 30 d. 
					įsakymu Nr. A-944


ASMENŲ, DIRBANČIŲ BIRŽŲ RAJONO SAVIVALDYBĖS ADMINISTRACIJOJE,  ANTIKORUPCINIO ELGESIO TAISYKLĖS
	
I SKYRIUS
BENDROSIOS NUOSTATOS

1.  Asmenų, dirbančių  Biržų rajono savivaldybės administracijoje ( toliau – Administracija), antikorupcinio elgesio taisyklių (toliau – Taisyklės) paskirtis – apibrėžti visų Administracijos valstybės tarnautojų ir darbuotojų, dirbančių pagal darbo sutartis, (toliau– darbuotojai) antikorupcinio elgesio normas, kurių pagrindu tobulinama ir skatinama korupcinių nusižengimų prevencija, stiprinamas asmenų, dirbančių Administracijoje, nepriklausomumas, autoritetas, skatinama atsakomybė už savo veiksmus, didinamas Administracijos autoritetas visuomenėje ir formuojamas teigiamas vietos valdžios įvaizdis, užkertamas kelias  atsirasti ir plisti korupcijai. 
2.  Taisyklės nustato elgesio normas, kurių privalo laikytis visi Administracijoje dirbantys asmenys, atlikdami tarnybines pareigas ir veikdami ne tarnybos metu, kad išvengtų situacijų, galinčių padaryti neigiamą poveikį vietos savivaldos prestižui, sukelti viešųjų ir privačių interesų konfliktus, taip pat įtvirtina draudimus vykdyti su viešuoju interesu nesuderinamą veiklą, siekti neteisėtos naudos sau ir (ar) sau artimiems asmenims arba sudaryti tokias galimybes kitiems asmenims. 
	3.Taisyklėse vartojamos sąvokos:
	3.1. Artimi asmenys ‒ asmens, dirbančio Administracijoje, sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat jų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai; 
  3.2. Asmenys, dirbantys Administracijoje – Administracijos valstybės tarnautojai ir darbuotojai, dirbantys pagal darbo sutartis; 
	3.3. Asmeninis suinteresuotumas – asmens, dirbančio Administracijoje siekimas priimti sprendimą, kuris būtų palankus jam, jo artimiesiems giminaičiams ir šeimos nariams; 
	3.4. Asmens, dirbančio Administracijoje, elgesys – darbuotojo tarnybinė veikla (veikimas arba neveikimas), einant įstatymuose ir kituose teisės aktuose nustatytas pareigas; 
	3.5. Dovana – bet kuris materialinę ir nematerialinę vertę turintis daiktas, paslauga, pramogos, vaišės, paskatinimas ar kita nauda, veltui ar už nerealiai mažą atlygį siūloma ar suteikiama asmeniui, dirbančiam Administracijoje, kai tai yra ar gali būti susiję su tiesioginiu ar netiesioginiu poveikiu jo sprendimams, veiksmams ar neveikimui;
	3.6. Interesų konfliktas – situacija, kai asmuo, dirbantis Administracijoje, atlikdamas tarnybines pareigas ar vykdydamas tarnybinį pavedimą, turi dalyvauti priimant sprendimą arba atlikti pavedimą, kuris susijęs su jo privačiais interesais;
	3.7.  Kyšis ‒ bet kokia turtinės ar kitokios asmeninės naudos sau ar kitam asmeniui (materialios ar nematerialios, turinčios ekonominę vertę rinkoje ar tokios vertės neturinčios) forma išreikštas neteisėtas ar nepagrįstas atlygis už teisėtą veikimą ar neveikimą vykdant įgaliojimus; 
	3.8. Kyšininkavimas – asmuo dirbantis Administracijoje, savo ar kitų naudai tiesiogiai ar netiesiogiai pats ar per tarpininką pažadėjęs ar susitaręs priimti kyšį arba reikalavęs ar provokavęs duoti kyšį, arba priėmęs kyšį už teisėtą ar neteisėtą veikimą ar neveikimą vykdant įgaliojimus.
	3.9. Korupcija – piktnaudžiavimas įgaliojimais siekiant naudos sau ar kitam asmeniui viešajame ar privačiame sektoriuje; 
  3.10. Lobistinė veikla – visuomenės narių grupių ar atskirų individų veikla siekiant daryti įtaką valdžios atstovų sprendimams;
  3.11. Prekyba poveikiu – tyčiniai veiksmai, kai bet kuriam asmeniui, kuris teigia arba patvirtina galįs mainais už nepagrįstą atlygį daryti netinkamą poveikį tam tikrų asmenų sprendimams, tiesiogiai ar netiesiogiai yra žadamas, duodamas ar siūlomas bet koks nepagrįstas atlygis, neatsižvelgiant į tai – ar tas atlygis yra skirtas jam pačiam, ar bet kuriam kitam asmeniui. Taip pat, kai mainais už poveikį yra prašomas, gaunamas ar priimamas pasiūlymas ar pažadas dėl tokio atlygio, nepaisant to, ar tas poveikis padaromas ir ar tariamu poveikiu pasiekiamas norimas rezultatas.
  3.12. Papirkimas – tiesiogiai arba netiesiogiai pareikštas pasiūlymas, pažadas duoti kyšį arba kyšio davimas asmeniui, dirbančiam Administracijoje už pageidaujamą teisėtą ar neteisėtą veikimą ar neveikimą, vykdant įgaliojimus, arba kyšio davimas per tarpininką, siekiant tų pačių rezultatų.
 3.13 Piktnaudžiavimas –  valstybės tarnautojo ar jam prilyginto asmens savo tarnybinės padėties, įstatymais ir kitais teisės aktais suteiktų teisių, pareigų ir įgaliojimų panaudojimas arba nepanaudojimas priešingai tarnybos interesams, jos veiklos principams, esmei ir turiniui. Piktnaudžiavimas savo esme yra drausminis nusižengimas. Tačiau piktnaudžiavimas gali tapti nusikalstama veika, jei dėl to kyla tam tikri pavojingi padariniai, padaroma žala baudžiamojo įstatymo saugomoms vertybėms.
	3.14. Taisyklių reikalavimų pažeidimas – nusižengimas Taisyklėse nustatytiems reikalavimams, asmens, dirbančio Administracijoje, padarytas dėl jo kaltės; 
	3.15. Pakartotinis pažeidimas – Taisyklėse nustatytų reikalavimų pažeidimas, padarytas nepraėjus vieniems metams po kurio nors iš reikalavimų pažeidimo; 
	3.16. Privatūs interesai – asmens, dirbančio Administracijoje, jo šeimos narių ir (ar) artimų asmenų asmeninis suinteresuotumas, asmenine turtine ar neturtine nauda, asmens, dirbančio Administracijoje (ar jam artimo asmens) moralinė skola, moralinis įsipareigojimas ar kitas panašaus pobūdžio interesas deklaruojančiam asmeniui atliekant tarnybines pareigas; 
	3.17. Sprendimai – tai bet kokie veiksmai atliekant tarnybines funkcijas, įforminti teisės aktų nustatyta tvarka;
	3.18. Viešieji interesai – pagal teisės ir etikos normas visuotinai pripažinti tautos, valstybės tikslai ir uždaviniai, visuomenės suinteresuotumas, kad asmuo, dirbantis Administracijoje, tarnautų žmonėms sąžiningai, nešališkai ir teisingai; 
	3.19. Tarnybos metas – laikas, kai asmuo, dirbantis Administracijoje, privalo atlikti įstatymuose ir kituose teisės aktuose nustatytas pareigas, ir kiti jam prilyginti laikotarpiai.

II SKYRIUS
SĄŽININGUMO REIKALAVIMAI ASMENIUI, DIRBANČIAM ADMINISTRACIJOJE

  4. Asmuo, dirbantis Administracijoje, privalo: 
	4.1. sąžiningai, dorai, nepriekaištingai ir atsakingai atlikti darbuotojo  pareigas, nustatytas Lietuvos Respublikos valstybės tarnybos įstatyme, Lietuvos Respublikos darbo kodekse, Biržų rajono savivaldybės administracijos  darbo tvarkos taisyklėse, pareigybės aprašyme ir kituose teisės aktuose; 
	4.2. atlikdamas savo tarnybines pareigas vadovautis Lietuvos Respublikos Konstitucija, įstatymais, Lietuvos Respublikos Vyriausybės nutarimais, Savivaldybės institucijų sprendimais, mero potvarkiais, Administracijos direktoriaus įsakymais, tiesioginio vadovo pavedimais ir užduotimis, jei jie neprieštarauja įstatymams; 
	4.3. nenaudoti einamųjų pareigų prieš Administracijos viešuosius interesus įdarbinant asmenį, skiriant jį į tam tikras pareigas ar taikant skatinimo priemones, suteikiant jam bet kokią naudą arba sudarant su juo sandorius; 
	4.4. nenaudoti įgaliojimams įgyvendinti skirto laiko, Administracijos teikiamų darbo priemonių, finansinių, žmogiškųjų ir materialinių išteklių ne tarnybinei veiklai ir (ar) asmeniniais tikslais, išskyrus teisės aktuose nustatytas išimtis;
	4.5. nesinaudoti tarnybinėmis pareigomis ar tarnybiniu statusu asmeninei naudai gauti; 
	4.6. nesinaudoti kitų asmenų klaidomis ar nežinojimu; 
  4.7. išklausyti ir teikti tokią informaciją, kuri padėtų asmeniui priimti tinkamiausią sprendimą.

III SKYRIUS
ASMENS, DIRBANČIO ADMINISTRACIJOJE, VIEŠŲJŲ IR PRIVAČIŲ INTERESŲ ATSKYRIMAS

5. Asmuo, dirbantis Administracijoje, privalo:
5.1. pateikti duomenis apie savo ir kitų asmenų privačius interesus Lietuvos Respublikos viešųjų ir privačių interesų derinimo valstybės tarnyboje įstatymo nustatyta tvarka;
5.2. elgtis taip, kad jo šeiminiai, socialiniai ir kitokie santykiai nekenktų darbui ir netrukdytų atlikti tiesioginių pareigų;
5.3. nepasiduoti valdžios ar valdymo institucijų, pareigūnų, visuomenės informavimo priemonių, visuomenės ir atskirų asmenų neteisėtai įtakai, apie tai informuoti tiesioginį vadovą. Jei tokią įtaką daro tiesioginis vadovas, informuoti jo tiesioginį vadovą;
5.4. gauti atlyginimą tik už tą veiklą, kurią leidžia Lietuvos Respublikos įstatymai;
5.5. jei gali kilti viešųjų ir privačių interesų konfliktas, nedalyvauti finansinėje ar komercinėje veikloje naudojantis savo tarnybine padėtimi, nesinaudoti darbo metu gauta informacija asmeninei naudai gauti;
5.6. atsiradus prielaidoms viešųjų ir privačių interesų konfliktui kilti, asmenys dirbantys Administracijoje privalo laikytis Biržų rajono savivaldybės administracijos valstybinėje tarnyboje dirbančių asmenų nusišalinimo tvarkos aprašo, patvirtinto Biržų rajono savivaldybės administracijos direktoriaus 2017 m. birželio 5 d. įsakymu Nr. A-525, nuostatų; 
5.7. raštu nusišalinęs ar būdamas nušalintas nuo konkretaus interesų konfliktą keliančio klausimo, jokia forma nedalyvauti bet kokiose to klausimo rengimo, svarstymo ar sprendimo priėmimo procedūrose – nei tiesiogiai, nei netiesiogiai;
5.8. neprašyti ir nepriimti dovanų iš asmenų, siekiančių tam tikrų Administracijos veiksmų, turinčių bet kokių reikalų su Administracija ar jos institucijomis. Galima priimti tik tokias nereikšmingos vertės dovanas, kurios pasiūlytos įprastai bendradarbiaujant ir kurių negalima būtų atsisakyti nesukeliant priešiškumo ar neįžeidžiant, taip pat dovanas, aprašytas šiose Taisyklėse;
5.9. informuoti tiesioginį vadovą apie kiekvieną atvejį, kuris gali būti susijęs su korupcija, sukčiavimu ar mėginimu daryti neteisėtą poveikį;
5.10. būti objektyvus, įsipareigoti neturėti asmeninio išankstinio nusistatymo priimant sprendimus;
5.11. būti teisingas nagrinėdamas prašymus, skundus, pareiškimus, nepiktnaudžiauti jam suteiktais įgaliojimais.
6.  Administracijoje dirbančiam asmeniui draudžiama atstovauti Administracijai:	
6.1. tvarkant reikalus su fiziniais ar juridiniais asmenimis, iš kurių Administracijoje dirbantis asmuo ar jam artimi asmenys gauna bet kokių pajamų; 
6.2. tvarkant reikalus su juridiniais asmenimis, kuriuose Administracijoje dirbantis asmuo ar jam artimi asmenys turi daugiau kaip 10 procentų akcijų ar kitų juridinio asmens dalyvio teisių kitų teisinių formų juridiniuose asmenyse; 
6.3. Administracijoje dirbantis asmuo taip pat neturi teisės atstovauti fiziniams ar juridiniams asmenims ir ginti jų interesų Administracijoje. Šis apribojimas netaikomas, kai: 
	6.3.1. Administracijoje dirbantis asmuo veikia kaip fizinio asmens atstovas pagal įstatymą (vaiko tėvas (įtėvis), motina (įmotė), vaiko globėjas (rūpintojas) arba įstatymų nustatyta tvarka teismo paskirtas pilnamečio asmens globėjas (rūpintojas); 
	6.3.2. Administracijoje dirbantis asmuo atstovauja kitai savo darbovietei. 
	7. Asmeniui, baigusiam eiti konkrečias pareigas valstybinėje tarnyboje, galimybėms įsidarbinti juridiniame asmenyje, dėl kurio jis rengė, svarstė ar priėmė tam tikrus sprendimus, nepaisant šio juridinio asmens teisinės formos ar nuosavybės taikomi apribojimai, 	jei jis per paskutinius vienerius darbo metus tiesiogiai rengė, svarstė ar priėmė sprendimus, susijusius su juridinio asmens, kuriame tas asmuo ketina įsidarbinti, veiklos priežiūra ar kontrole, arba sprendimus skirti lėšų šiam juridiniam asmeniui, arba sprendimus, susijusius su to juridinio asmens turtu. 
	8. Apribojimai dirbti asmeniui pradedami taikyti jam baigus eiti konkrečias pareigas valstybinėje tarnyboje, net jei asmuo ketina ir toliau valstybinėje tarnyboje eiti kitas pareigas. 
	9. Atstovavimo ir įsidarbinimo apribojimams išimtis gali taikyti Vyriausioji tarnybinės etikos komisija asmens prašymu.


IV SKYRIUS
DOVANŲ IR PASLAUGŲ TEIKIMO IR PRIĖMIMO  APRIBOJIMAI BEI DOVANŲ IR PASLAUGŲ PRIĖMIMAS


	10. Administracijoje dirbančiam asmeniui ar jam artimam asmeniui draudžiama priimti dovanas ar paslaugas, jeigu tai susiję su asmens tarnybine padėtimi ar tarnybinėmis pareigomis, išskyrus šiose Taisyklėse apibrėžtas nuostatas. 
	11. Dovanų ar paslaugų priėmimo ribojimas netaikomas:
	11.1.  150 eurų vertės neviršijančioms dovanoms, gautoms pagal tarptautinį protokolą; 
	11.2. 150 eurų vertės neviršijančioms dovanoms, gautoms pagal tradicijas, kurios įprastai yra susijusios su asmens tarnybinėmis pareigomis; 
	11.3. 150 eurų vertės neviršijančioms reprezentacijai skirtoms dovanoms su valstybės, įstaigos ir kitokia simbolika (kalendoriams, knygoms, kitokiems informacinio pobūdžio leidiniams, rašikliams); 
	11.4. paslaugoms, kuriomis naudojamasi tarnybiniais tikslais. Kai 1.11–11.3 punktuose nurodytų dovanų vertė viršija 150 eurų, jos yra Administracijos nuosavybe. Tokios dovanos įvertinamos ir saugomos vadovaujantis Viešojo sektoriaus apskaitos ir finansinės atskaitomybės standartais. 
	12. Asmeniui, kuriam siekiama daryti įtaką lobistine veikla, draudžiama iš lobistų priimti dovanas ar kitokį atlygį. 
	13. Administracijoje dirbantiems asmenims ir jų artimiems giminaičiams draudžiama priimti, teikti dovanas visais atvejais, susijusiais su dirbančiojo padėtimi ar pareigomis. 
	14. Administracijoje dirbantys asmenys turi vengti bet kokio galimo interesų konflikto ar jo tikimybės, su kuria jie galėtų susidurti priimdami arba teikdami dovaną, o vadovaujantys asmenys privalo savo elgesiu rodyti pavyzdį dirbantiesiems. 
	15. Jeigu dovanų dovanojimas sukelia interesų konfliktą arba jo tikimybę, tokios dovanos reikėtų mandagiai atsisakyti. 
	16. Administracijoje dirbantiems asmenims draudžiama priimti, teikti dovanas kaip padėką ar atlygį už teisėtą ir tinkamą darbuotojo darbo pareigų atlikimą, išskyrus kituose teisės aktuose nustatytas skatinimo priemones. 
	17. Administracijoje dirbantys asmenys turi vengti kelių dovanų ar reguliaraus dovanų gavimo iš vieno asmens ir atitinkamai kelių dovanų ar reguliaraus dovanų teikimo tam pačiam asmeniui.
	18. Administracijoje dirbantys asmenys, susidūrę su tokia situacija, privalo iš karto pranešti už korupcijai atsparios aplinkos kūrimą atsakingam asmeniui (toliau – Atsakingas asmuo). 
	19. Visais atvejais Administracijoje privalo būti vengiama grynųjų pinigų, čekių, kuponų ir panašių dovanų, išreikštų turtine verte, priėmimo ar teikimo, nepaisant jų sumos dydžio. Administracijoje dirbantys asmenys privalo griežtai atsisakyti tokio pobūdžio dovanų ir ne vėliau kaip per 3 darbo dienas, užregistruoti tokių dovanų siūlymą Dovanų registravimo žurnale. 
	20. Jei Administracijoje dirbantis asmuo nežinojo, kad gavo tokio pobūdžio dovaną (dirbančiajam nematant dovana palikta ant stalo, atsiųsta paštu ar pan.), jis turi nedelsdamas informuoti Atsakingą asmenį, užregistruoti tokio pobūdžio dovaną Dovanų registravimo žurnale ir grąžinti dovaną teikėjui. Jei neįmanoma nustatyti asmens, palikusio tokio pobūdžio dovaną, tapatybės, Dovana registruojama Dovanų registravimo žurnale ir Administracija sprendžia, kaip tokio pobūdžio dovaną panaudoti labdaros, paramos ar kitais tikslais. 
	21. Administracijoje dirbantys asmenys nepriima ir neteikia kaip dovanų alkoholinių gėrimų ir tabako gaminių. Privaloma griežtai atsisakyti tokio pobūdžio dovanų ir nedelsiant, bet ne vėliau kaip per 3 darbo dienas, užregistruoti tokį siūlymą Dovanų registravimo žurnale. Jei darbuotojas nežinojo, kad gavo tokio pobūdžio dovaną (darbuotojui nematant dovana palikta ant stalo, atsiųsta paštu ar pan.), jis turi nedelsdamas informuoti Atsakingą asmenį, užregistruoti tokio pobūdžio dovaną Dovanų registravimo žurnale ir grąžinti ją teikėjui. Jei neįmanoma nustatyti asmens, palikusio tokio pobūdžio dovaną, tapatybės, dovana registruojama Dovanų registravimo žurnale nurodant, kad dovaną palikusio asmens nustatyti neįmanoma.
	22.  Administracijoje dirbantys asmenys, susidūrę su galimo papirkimo teikiant dovaną atveju, privalo iš karto tiesiogiai informuoti tiesioginį vadovą arba Administracijos direktorių ir Atsakingą asmenį bei imtis veiksmų fiksuojant įvykio aplinkybes: jei yra galimybė – nedelsiant  pakviesti liudytojus, vėliau – išsamiai aprašyti situaciją raštu. 
	23. Asmuo, dirbantis Administracijoje, gali priimti iš kolegų:
	23.1. dovanas, gautas asmeninių švenčių proga, pvz: gėles, atvirukus, saldumynus ir pan.;
	23.2. vaišingumo dovanas, kai dalyvaujama Administracijos vidiniuose renginiuose, metinėse šventėse, oficialiuose renginiuose (kavą, arbatą, saldumynus, užkandžius);
	23.3. kvietimus į kultūrinius, ekonominius ir kitokio pobūdžio renginius oficialaus vizito metu, kai tokiu vizitu siekiama užmegzti ryšius ir (ar) stiprinti bendradarbiavimą, pagrįstą Administracijos interesais;
	23.4. darbo pietus, vakarienes oficialaus renginio / vizito metu, kai tokiu vizitu siekiama užmegzti ryšius ir (ar) stiprinti bendradarbiavimą, pagrįstą Administracijos interesais;
	23.5. paslaugas, kuriomis naudojamasi tarnybiniais tikslais:
	23.5.1. kvietimus į renginius, jei renginiai yra atviri ir nemokami visiems dalyviams ir renginys yra tiesiogiai susijęs su darbuotojų pareigų atlikimu;
	23.5.2. seminarus, konferencijas, kvalifikacijos kėlimo kursus, į kuriuos siunčia ir dalyvavimo išlaidas dengia Administracija;
	23.5.3. vaišingumo dovanas (pvz. švediško stalo užkandžius), kai darbuotojai dalyvauja oficialiame renginyje, susijusiame su Administracijos veikla.
	24. Jei dovanos vertė yra mažesnė nei 150 eurų, dovana laikoma ją gavusio Administracijoje dirbančio asmens nuosavybe.
	25. Jei dovanos vertė yra didesnė nei 150 eurų, ji tampa Administracijos nuosavybe ir yra įvertinama. Administracija sprendžia, kaip tokias dovanas panaudoti labdaros, paramos ar kitais tikslais, o prireikus gali sunaikinti.
	26. Administracijoje dirbantis asmuo per 5 darbo dienas nuo 25 punkte nurodytos dovanos gavimo dienos, užpildęs Dovanos perdavimo aktą (Tvarkos 1 priedas), dovaną perduoda už turto apskaitą atsakingam tarnautojui / darbuotojui, kuris dovaną saugo, kol bus nustatyta jos vertė ir bus priimtas sprendimas dėl tolesnio jos saugojimo ar naudojimo.
	27. Jei Administracijoje dirbantis asmuo dėl pateisinamų priežasčių (komandiruotė, nedarbingumas ar kt.) neturi galimybės nustatytu laiku perduoti dovanos, jis tai turi padaryti per 5 darbo dienas, atsiradus tokiai galimybei arba išnykus pateisinamoms priežastims.
		
V SKYRIUS
ELGESIO REIKALAVIMAI, KAI YRA SIŪLOMAS AR DUODAMAS KYŠIS

28. Administracijoje dirbantiems asmenims draudžiama duoti ir priimti bet kokias dovanas, išskyrus IV skyriuje nurodytus atvejus.  Jei Administracijoje dirbantis asmuo priima „dovaną“ už savo atliekamas pareigas laikoma, kad jis priima kyšį. 
29. Asmuo, dirbantis Administracijoje, gavęs pasiūlymą priimti kyšį, taip pat gavęs pasiūlymą paveikti kitą darbuotoją, kad šis veiktų arba neveiktų, privalo:
29.1. nepriimti kyšio, nepriklausomai nuo jo vertės;
29.2. įsitikinęs, kad daroma (planuojama padaryti) neteisėta veika, jei yra galimybė, padaryti pokalbio garso ir (ar) vaizdo įrašą. Nustačius, kad įtarimai buvo klaidingi, padarytus įrašus nedelsdamas ištrinti iš visų turimų laikmenų;
29.3. aiškiai pareikšti ir savo elgesiu parodyti interesantui, kad netoleruoja jokių nepagrįstų atlygių ir dovanų;
29.4. paaiškinti interesantui, kad jo veiksmai gali būti vertinami kaip nusikalstami ir užtraukti baudžiamąją atsakomybę;
29.5. įspėti interesantą, kad apie kyšio siūlymą bus informuota policija ar Lietuvos Respublikos specialiųjų tyrimų tarnyba (toliau ‒ STT), interesantui neatsisakius savo ketinimų, jei yra galimybė, neleisti pasišalinti ir skubiai telefonu informuoti tiesioginį vadovą arba policiją, arba STT;
29.6. belaukiant atvykstančių policijos ar STT pareigūnų, išlaikyti rimtį, laikinai neaptarnauti kitų interesantų.
30. Asmuo, dirbantis Administracijoje, kuriam duodamas kyšis, privalo:
30.1. kyšio neliesti;
30.2. jei yra galimybė, padaryti pokalbio garso ar vaizdo įrašą, nufotografuoti padėtą kyšį;
30.3. aiškiai pareikšti ir savo elgesiu parodyti interesantui, kad netoleruoja jokių nepagrįstų atlygių ir dovanų;
30.4. paaiškinti interesantui, kad jo veiksmai gali būti vertinami kaip nusikalstami ir užtraukti baudžiamąją atsakomybę;
30.5. įspėti interesantą, kad apie kyšio siūlymą bus informuota policija ar STT, interesantui neatsisakius savo ketinimų, jei yra galimybė, neleisti pasišalinti ir skubiai telefonu informuoti tiesioginį vadovą arba policiją, arba STT;
30.6. laukiant atvykstančių policijos ar STT pareigūnų, išlaikyti rimtį, laikinai neaptarnauti kitų interesantų;
30.7. jeigu yra galimybė, nustatyti įvykio liudytojus, kurie galėjo matyti papirkimo ar bandymo papirkti faktą, užsirašyti jų duomenis ir kontaktinius telefonus, esant galimybei, paprašyti pasilikti įvykio vietoje, kol atvyks ikiteisminio tyrimo pareigūnai; 
30.8. surašyti išsamų tarnybinį pranešimą, kuriame nurodyti tikslų įvykio laiką, vietą, kyšio dalyką (daiktų, pinigų kiekį, valiutą, kupiūras ir kt.), įvykio liudytojus, aprašyti asmens veiksmus duodant kyšį, jo nurodytus papirkimo motyvus ir priežastis bei kitas reikšmingas aplinkybes; 
30.9. iki policijos ar STT pareigūnų atvykimo elgtis pagal jų nurodymus.
31. Jei neteisėtas atlygis buvo pasiūlytas ar pažadėtas elektroniniu paštu, telefonu ar kitomis ryšio priemonėmis (pvz. socialinių tinklų paskyrose), Asmuo, dirbantis Administracijoje, privalo imtis priemonių įrodymams išsaugoti, neištrinti elektroninio laiško, SMS pranešimų, padaryti monitoriaus nuotrauką su matomu tekstu, jei yra galimybė, padaryti pokalbių su neteisėtą atlygį siūlančiu asmeniu garso įrašus. Apie tai informuoti tiesioginį vadovą.
32. Jei neteisėtas atlygis buvo atsiųstas anonimiškai pašto siunta ar per kurjerį, asmuo, dirbantis Administracijoje, privalo padaryti siuntos išpakavimo ir jos turinio nuotraukas. Apie tai informuoti tiesioginį vadovą.
33. Asmens, dirbančio Administracijoje, tiesioginis vadovas, gavęs iš pavaldinio informaciją apie tai, kad jam yra siūlomas arba duotas kyšis arba siūloma paveikti kitą asmenį, dirbantį Savivaldybėje, kad šis veiktų arba neveiktų, privalo:
33.1. skubiai imtis priemonių, kad interesantas negalėtų pasišalinti;
33.2. telefonu informuoti policiją ar STT;
33.3. sudaryti pavaldiniui galimybę iki atvykstant policijos ar STT pareigūnams laikinai neaptarnauti kitų interesantų, esant galimybei, parašyti trumpą paaiškinimą.
34. Asmens, dirbančio Savivaldybėje, tiesioginis vadovas, gavęs iš pavaldinio informaciją apie tai, kad neteisėtas atlygis buvo pasiūlytas ar pažadėtas elektroniniu paštu, telefonu ar kitomis ryšio priemonėmis, telefonu ar raštu informuoja apie tai policiją ar STT.

VIII SKYRIUS
BAIGIAMOSIOS NUOSTATOS

35. Laikytis Taisyklių elgesio normų reikalavimų – kiekvieno Asmens, dirbančio Administracijoje, pareiga, o jų pažeidimas užtraukia moralinę ir tarnybinę / drausminę atsakomybę.
36. Asmuo, dirbantis Administracijoje, turi laikytis ne tik Taisyklių reikalavimų, bet ir kitų tarnybinės etikos normų.  
37. Ginčai, kilę dėl tarnybinės ar drausminės atsakomybės taikymo pažeidus Taisyklių reikalavimus, nagrinėjami teisės aktų nustatyta tvarka.
38. Asmenys, priimti į darbą Administracijoje ir pradėję dirbti, su Taisyklėmis supažindinami per Dokumentų valdymo sistemą. Su šiomis taisyklėmis asmenis supažindina Personalo skyrius, naujai priimtus asmenis – paskirtas Atsakingas asmuo. 


_________________











Asmenų, dirbančių Biržų rajono savivaldybės administracijoje,
antikorupcinio elgesio taisyklių
1 priedas



(Dovanos perdavimo akto forma)


DOVANOS PERDAVIMO AKTAS
______________
(data, Nr.)

____________
(vieta)


	Eil.Nr.
	Dovanos pavadinimas
	Dovanos aprašymas
	Kiekis (vnt.)
	Pastabos

	
	
	
	
	

	
	
	
	
	






Dovaną perdavė ___________		______________			_____________
                           (pareigos)                               (parašas)                                           (Vardas, pavardė)




Dovaną priėmė ___________		______________			_____________
                           (pareigos)                               (parašas)                                           (Vardas, pavardė)

















Asmenų, dirbančių Biržų rajono savivaldybės administracijoje
antikorupcinio elgesio taisyklių
2 priedas


DOVANŲ REGISTRAVIMO ŽURNALAS




	Eil.Nr.
	Dovaną įteikė (fizinio asmens vardas, pavardė, juridinio asmens pavadinimas)
	Dovanos pavadinimas (apibūdinimas)
	Dovanos įteikimo proga (aplinkybės), vieta, data
	Valstybės tarnautojo ar darbuotojo, kuriam įteikta dovana (V., pavardė, pareigos
	Dovanos statusas
(priimta ir saugoma, sunaikinta, grąžinta dovanotojui ir pan.)

	
	
	
	
	
	

	
	
	
	
	
	

	
	
	
	
	
	

	
	
	
	
	
	






___________________
